Bund Deutscher Mädel

Bund Deutscher Mädel (tysk for «Tyske jenters forbund»), også skrevet Bund deutscher Mädel og kalt Der Bund Deutscher Mädel in der Hitlerjugend, forkortet BDM eller BdM, var en nasjonalsosialistisk masseorganisasjon for jenter mellom 14 og 18 år i det nazistiske Tyskland. Organisasjonen var bygd opp etter militært mønster med blant annet uniformering og gradinndeling av medlemmene, men uten våpentrening. Den var virksom fra 1930 til Tysklands nederlag i andre verdenskrig våren 1945.

Historikk

Forløperen til Bund Deutscher Mädel ble dannet som Schwesternschaft der HJ («Hitlerjugends søsterskap») i desember 1928. I juli 1930 skiftet organisasjonen navn til Bund Deutscher Mädel (BDM), og i april 1931 ble Jungmädelgruppe (JM) opprettet for jenter 10-14 år. 1. juni 1932 fikk BDM/JM status som selvstendig organisasjon i NSDAP, det tyske nasjonalsosialistiske partiet med Adolf Hitler som fører, men innordnet i Hitlerjugend, som opprinnelig bare var for gutter, men som etterhvert omfattet flere barne- og ungdomsorganisasjoner.
Etter «Lov om Hitlerjugend» av 1. desember 1936 ble alle tyske ungdommer omfattet eller meldt inn i Hitlerjugend. Dermed ble medlemskap i BDM obligatorisk.
Organisasjonen arrangerte en rekke ungdomsaktiviteter, sportsøvelser, konkurranser, utflukter og lignende. Målet for organisasjonen var å oppdra ungdommen til å tenke nasjonalsosialistisk. Organisasjonen, som i sin helhet var ledet av kvinner, stod i tidlige år for et moderne kvinnebilde, der kvinnen var et sterkt og selvstendig medlem av samfunnet. Senere kom imidlertid typiske hussysler mer i forgrunnen, og organisasjonen vektla i større grad å utdanne jenter til å bli gode husmødre. De siste årene ble preget av Tysklands kamp og innsats under andre verdenskrig. Krigen krevde mennene til fronten og det ble stort behov for arbeidskraft i landet. Jentene skulle først og fremst bli gode hustruer og mødre for soldatene, men deltok i organisasjonens regi i hjelpefunksjoner på lasaretter, gårder, småfabrikker og kontorer, i innsamlingskampanjer og flere andre steder. Den eneste kampinnsatsen som ble tillatt for BDM-jentene, var i luftvernsforsvaret som FLAK-medhjelpere. Enkelte gikk likevel med i Volkssturm helt sist i krigen.
Etter Tysklands nederlag i andre verdenskrig, ble NSDAP sammen med sine avdelinger og deres tilknyttede organisasjoner erklært som kriminelle organisasjoner og forbudt av De alliertes kontrollråd 10. september 1945.

Liknende organisasjoner i Norge

En tilsvarende nazistisk ungdomsorganisasjon for jenter i Norge var Gjentehirden som i likhet med Småhirden, Guttehirden og Unghirden var underlagt NS Ungdomsfylking (NSUF).

Uniformer og flagg

(en) Kategori:Bund Deutscher Mädel uniforms – bilder, video eller lyd på Wikimedia Commons
(en) Kategori:Bund Deutscher Mädel insignia – bilder, video eller lyd på Wikimedia Commons

Nazistene bruk av uniformer og symboler i det gjennomorganiserte samfunnet, gjaldt også BDM, og medlemmenes Bundestracht («forbundsbunad») ble standardisert fra 1933. Jentene måtte kjøpe uniformen selv, eventuelt sy den som best de kunne. Sommeruniformen besto av hvit, kort- eller langermet bluse, mørk marineblått skjørt med lukking på venstre hofte samt svart halstørkle, et praktisk speiderskjerf kalt Fahrtentuch («turtørkle»), holdt sammen med en knyttet, brun lærhylse. Blusen kunne være utstyrt med Hitlerjugends ruteformede hakekorsmerke på venstre brystlomme og trekantmerke som viste hvilken gau («distrikt») medlemmene tilhørte, på venstre overerme. På føttene hadde en hvite sokker og mørke sko. Unge jenter hadde ofte kortere skjørt enn de eldre og manglet belte. Om våren og høsten bar en en kort, brun jakke (Kletterjacke eller Kletterweste, «klatrerjakke«), og om vinteren i tillegg en sid, brun, figursydd frakk, ofte en sivil variant. På hodet bar jentene svart alpelue av ull, gjerne stilt på skrå med pullen trukket ned mot den ene siden. I tillegg bar de varme strømper. Fra 1939 fikk lederne også blå bluser, frakker og hatter.